Victor Ek (kauppaneuvos)

Victor Reinhold Ek (21. lokakuuta 1858 Helsinki – 5. marraskuuta 1922 Helsinki) oli suomalainen kauppaneuvos ja perustamansa huolintayritys Ab Victor Ek Oy:n toimitusjohtaja vuodesta 1885 kuolemaansa saakka. Viitattu 22.12.2011Kauppaneuvos Victor Ek, Iltalehti, 06.11.1922, nro 257, s. 1, Kansalliskirjaston digitaaliset aineistot

Victor Ekin vanhemmat olivat konsuli Viktor Ek ja Maria Lovisa Hagert. Ek kävi neljä luokkaa Helsingin ruotsalaista normaalilyseota vuosina 1872–1875, minkä jälkeen hän työskenteli harjoittelijana liikealalla. Vuonna 1880 Ek suoritti tutkinnon Lyypekin kauppiasopistossa. Tämän jälkeen hän työskenteli eri yritysten palveluksessa Suomessa ja ulkomailla, kunnes perusti vuonna 1885 omaa nimeään kantavan huolinta- ja agentuuriyrityksen Ab Victor Ek Oy:n. Yrityksen toiminta jatkuu perheyrityksenä edelleen. Vuonna 1888 Ek avasi liikkeensä haaraosaston myös Hankoniemelle. Hän harjoitti myös merkittävää kivihiilen maahantuontia ja oli mukana perustamassa useita teollisuusyrityksiä. Merenkulkuun liittyvän yritystoiminnan lisäksi Ek oli myös Mercator-lehden ja -kirjapainon hallinnossa sekä Dagens Tidning -lehden omistajana. Ek oli myös Brasilian ja Yhdysvaltain varakonsuli sekä muun muassa Suomen Yhdyspankin hallintoneuvoston jäsen. Kauppaneuvoksen arvon Ek sai vuonna 1896. Ek oli Helsingin kaupunginvaltuuston jäsenenä ja kuului useisiin kunnallisiin lautakuntiin ja komiteoihin. Nykyään Oy Victor Ek Ab on erikoistunut muuttopalveluihin ja erityisesti ulkomaan muuttoihin.Victor Ek yrityksen sivut

Ek omisti Helsingissä vuodesta 1894 Eteläranta 16:ssa sijainneen Sundmanin talon, jossa hänen yhtiönsä toimi 1980-luvulle saakka.Eeva Järvenpää: Suomen Paperitehtaitten Yhdistys muutti Eteläesplanadin graniittilinnaan (tilaajille) Helsingin Sanomat 27.1.2007. Viitattu 11.9.2021. Talo tunnettiin pitkään Victor Ekin talona.Antti Manninen: Ravintolan katosta löytyi maalauksia (tilaajille) Helsingin Sanomat 3.1.2005. Viitattu 11.9.2021. Ek omisti myös vuosina 1899–1908 isältään perimänsä huvilan Helsingin Palosaaressa. Hänen isänsä hukkui uimareissulla saaren edustalla.Korkeasaari, Hylkysaari ja Palosaari – kulttuuriympäristöselvitys, s. 10. Arkkitehtitoimisto Schulman Oy & Maisemasuunnittelu Hemgård, 2010.

Ek oli yksi meripelastustoimintaa harjoittaneen Neptun-yhtiön perustajista.Suomen Pelastuosakeyhtiö Neptun 1898–1989  Elka.fi

 Perhe 

Victor Ek oli vuodesta 1890 naimisissa Tukholmassa syntyneen näyttelijä Anna Waldenströmin kanssa. Pariskunnalla oli kaksi tytärtä, Mary ja Gertrud. Maryn puoliso oli ministeri Hjalmar J. Procopé ja Gertrudin varatuomari Gustaf Cedercreutz.

Victor Ek kuoli 64-vuotiaana marraskuussa 1922 pitkän sairauden jälkeen. 

 Lähteet 

Luokka:Kauppaneuvokset
Luokka:Suomalaiset elinkeinoelämän vaikuttajat
Luokka:Suomalaiset yrittäjät
Luokka:Helsingin kaupunginvaltuutetut
Luokka:Vuonna 1858 syntyneet
Luokka:Vuonna 1922 kuolleet